CELEX: 62019TN0495
Language: et
Date: 2019-07-08 00:00:00
Title: kohtuasi T-495/19: 8. juulil 2019 esitatud hagi — Rumeenia versus komisjon

26.8.2019   
            
            
               ET
            
            
               Euroopa Liidu Teataja
            
            
               C 288/64
            
         
      8. juulil 2019 esitatud hagi — Rumeenia versus komisjon
      (kohtuasi T-495/19)
      (2019/C 288/79)
      Kohtumenetluse keel: rumeenia
      
         Pooled
      
      
         Hageja: Rumeenia (esindajad: C. Canțăr, E. Gane ja R. Hațieganu)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 30. aprilli 2019. aasta otsuse (EL) 2019/271, mis käsitleb kavandatud kodanikualgatust „Piirkondadevahelise võrdsuse tagamist ja piirkondade kultuuri säilitamist puudutav ühtekuuluvuspoliitika“;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja kaks väidet.
      
                  1.
               
               
                  Esimene väide, et on rikutud määruse nr 211/2011 artikli 4 lõike 2 punkti b seoses aluslepingutes ette nähtud ELi pädevusega.
                  
                              —
                           
                           
                              Rumeenia on seisukohal, et aluslepingutes puudub õiguslik alus, mis võimaldaks komisjonil esitada sellist liidu õigusakti ettepanekut, nagu soovivad algatuse „Piirkondadevahelise võrdsuse tagamist ja piirkondade kultuuri säilitamist puudutav ühtekuuluvuspoliitika“ korraldajad. Selline ettepanek jääb ilmselgelt välja liidu institutsiooni pädevusest esitada liidu õigusakti ettepanek aluslepingute rakendamiseks määruse nr 211/2011 artikli 4 lõike 2 punkti b tähenduses.
                           
                        
            
                  2.
               
               
                  Teine väide, et on rikutud Euroopa Liidu toimimise lepingu artikli 296 teises lõigus ette nähtud põhjendamiskohustust.
                  
                              —
                           
                           
                              Rumeenia on seisukohal, et Euroopa Liidu toimimise lepingu artikli 296 teises lõigus ette nähtud põhjendamiskohustus ei saa piirduda korraldajate teavitamisega määruse nr 211/2011 artikli 4 lõikes 3 nimetatud elementidest, see tähendab registreerimisest keeldumise põhjustest ja kõigist neile kättesaadavatest õiguskaitsevahenditest.
                           
                        
                              —
                           
                           
                              Rumeenia leiab selles kontekstis, et otsuse (EL) 2019/721 põhjendused on ilmselgelt ebapiisavad. Ilmselgelt ebapiisav põhjendus takistab aga huvitatud isikutel mõista kodanikualgatuse registreerimise põhjendusi ja sellele vastavalt tegutseda, ning Euroopa Liidu Kohtul kontrollida otsuse õiguspärasust.